Igl era ina giada in mattet. El aveva num Martin. Martin abitava en ina chasetta sin ina collina ordaifer il vitg. La stad gidava el ses bab a far fain. L’enviern gieva el a scola e scursalava giu dals muts.

Martin aveva in pitschen frar, Corsin. Corsin gieva anc a scolina. Martin e Corsin giugavan savens ensemen. Els bajegiavan umens da naiv ni faschevan da pigliar. Mintgatant avevan els era dispita.

Da Bumaun sa vestgivan Martin e Corsin da retgs. Els gievan cun lur amis tras l’entir vitg. Martin purtava la staila. Els chantavan chanzuns da Nadal. Corsin na saveva betg ils pleds e chantava mo «la-la-li».

Igl è arrivà il di da Bumaun, il di dals Trais Retgs. Corsin sa legrava dad ir cun la staila. Ma Martin vuleva chantar persuls. El è sa schluità dascus or da chasa, entant che Corsin guardava in cudesch da Maria e Gisep.

Ma strusch che Martin era sin via, è la bella staila d’aur crudada giu dal fist. Ella è rudlada giu da la collina. Martin è stà tut surstà. El è suandà la staila uschè spert sco ch’el ha pudì. Martin na vuleva betg perder la staila.

El è currì tras l’entir vitg. Mintgatant è la staila sa fermada in amen avant ina fanestra. Martin è bunamain vegnì da tschiffar la staila. Ma alura ha la staila fatg in sigl ed è scappada vinavant.

Tuttenina è la staila stada svanida. Martin ha tschertgà dapertut. El ha stgavà en ils cuflads. Ma la staila era davent. Tut trist è Martin restà a l’ur dal vitg ed ha spetgà. Ma la staila n’è betg turnada. Martin ha cumenzà a bragir.

Cura ch’igl è vegnì saira, è Martin turnà a chasa. El era fitg stanchel ed è ì en sia chombra. Corsin durmiva gia. E sper el giascheva la staila da Martin sin il plimatsch. La staila era turnada tar Corsin.

Martin è sa legrà. El ha dasdà Corsin. Els han prendì la staila or da letg ed èn sesids en stiva. Martin ha avert il cudesch da chant ed ha mussà a ses frar ils pleds, fin ch’el ha savì tut ordadora.

Alura han Martin e Corsin bandunà la chasa. Els èn viandads tras la notg. Martin purtava la staila. Corsin sa tegneva ferm vi dad el ed era ventiraivel. Ed els han chantà ensemen las chanzuns da Jesus, il Salvader.

Indicaziuns bibliograficas

Giovanni Netzer, cun maletgs da Sr. Anita Derungs. Martin Stailer. In’istorgia da Bumaun. Savognin 1996. Funtauna: www.simsalabim.rtr.ch/Istorgia-Martin-Steiler.1963.0.html. Tut ils dretgs d’autur(a) / chasa editura resalvads. Ediziun epub: www.chattà.ch (2015).